ΓΝΩΜΟΔΟΤΗΣΗ αριθ. 2/97 σχετικά με μια πρόταση κανονισμού (Ευρατόμ, ΕΚΑΧ, ΕΚ) του Συμβουλίου περί καθορισμού των εξουσιών και υποχρεώσεων των υπαλλήλων των εντεταλμένων από την Επιτροπή δυνάμει του άρθρου 18, παράγραφοι 2 και 3 του κανονισμού (ΕΟΚ, Ευρατόμ) αριθ. 1552/89 (97/C 175/01)

ΤΟ ΕΛΕΓΚΤΙΚΟ ΣΥΝΕΔΡΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 78η,

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 209,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 183,

την απόφαση 94/728/ΕΚ, Ευρατόμ του Συμβουλίου, της 31ης Οκτωβρίου 1994 για το σύστημα των ιδίων πόρων των Ευρωπαϊκών Κοινοτήτων (1) και ιδίως το άρθρο 8 παράγραφος 2,

τον κανονισμό (ΕΟΚ, ΕΥΡΑΤΟΜ) αριθ 1552/89 του Συμβουλίου της 29ης Μαΐου 1989 για την εφαρμογή της απόφασης 88/376/ΕΟΚ, ΕΥΡΑΤΟΜ για το σύστημα των ιδίων πόρων των Κοινοτήτων (2), όπως τροποποιήθηκε τελευταία από τον κανονισμό (ΕΥΡΑΤΟΜ, ΕΚ) αριθ. 1355/96 του Συμβουλίου της 8ης Ιουλίου 1996 (3), και ιδίως το άρθρο 18,

τον κανονισμό (ΕΟΚ, ΕΥΡΑΤΟΜ) αριθ. 1553/89 του Συμβουλίου της 29ης Μαΐου 1989 για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστειθεμένης αξίας (4)

τον κανονισμό (ΕΟΚ, ΕΥΡΑΤΟΜ, ΕΚΑΧ) αριθ. 165/74 του Συμβουλίου της 21ης Ιανουαρίου 1974 περί καθορισμού των εξουσιών και υποχρεώσεων των υπαλλήλων των εντεταλμένων από την Επιτροπή δυνάμει του άρθρου 14, παράγραφος 5 του κανονισμού (ΕΟΚ, ΕΥΡΑΤΟΜ, ΕΚΑΧ) αριθ. 2/71 (5),

το δημοσιονομικό κανονισμό της 21ης Δεκεμβρίου 1977 που εφαρμόζεται στο γενικό προϋπολογισμό των Ευρωπαϊκών Κοινοτήτων και που τροποποιήθηκε τελευταία από τον κανονισμό αριθ. 2335/95 του Συμβουλίου της 18ης Σεπτεμβρίου 1995 (6), και ιδίως το άρθρο 85,

την πρόταση κανονισμού του Συμβουλίου που υπέβαλε η Επιτροπή στις 10 Ιανουαρίου 1997 (7),

την απόφαση του Συμβουλίου της 14ης Φεβρουαρίου 1997 να ζητηθεί η γνώμη του Ελεγκτικού Συνεδρίου σχετικά με την πρόταση αυτή,

Εκτιμώντας ότι:

η πρόταση αποσκοπεί στη ρύθμιση των εξουσιών των υπαλλήλων των εντεταλμένων από την Επιτροπή,

ΕΞΕΔΩΣΕ ΤΗΝ ΑΚΟΛΟΥΘΗ ΓΝΩΜΟΔΟΤΗΣΗ:

1. Ο κανονισμός (ΕΟΚ, Ευρατόμ, ΕΚΑΧ) αριθ. 165/74 του Συμβουλίου της 21ης Ιανουαρίου 1974 περί καθορισμού των εξουσιών και υποχρεώσεων των υπαλλήλων των εντεταλμένων από την Επιτροπή δεν τροποποιήθηκε για να ληφθεί υπόψη η επέκταση των εξουσιών ελέγχου της Επιτροπής που καθιερώθηκε στην κοινοτική νομοθεσία από το 1989. Εντούτοις, οι διαδοχικές τροποποιήσεις της κοινοτικής νομοθεσίας στον τομέα των ιδίων πόρων απαιτούν την ενημέρωση των όρων εφαρμογής των καινοτόμων διατάξεων του κανονισμού (ΕΟΚ, Ευρατόμ) αριθ. 1552/89 του Συμβουλίου της 29ης Μαΐου 1989.

2. Η πρόταση κανονισμού καταργεί τον κανονισμό (ΕΟΚ, Ευρατόμ, ΕΚΑΧ) αριθ. 165/74 του Συμβουλίου της 21ης Ιανουαρίου 1974. Το Συνέδριο προτείνει ο ίδιος ο τίτλος του νέου κανονισμού να αναφέρεται ονομαστικά στους ιδίους πόρους στο σύνολό τους, εφόσον η νέα ρύθμιση αφορά όλους αυτούς του ιδίους πόρους.

3. Η πρόταση κανονισμού καθορίζει ιδιαίτερα, στα πλαίσια της νέας διάταξης ελέγχου, τις λεπτομέρειες σύμφωνα με τις οποίες η Επιτροπή προβαίνει, μέσω των εντεταλμένων υπαλλήλων της, στους επιτόπιους ελέγχους όπως αναφέρεται στο άρθρο 18 του κανονισμού (ΕΟΚ, Ευρατόμ) αριθ. 1552/89 του Συμβουλίου της 29ης Μαΐου 1989. Το άρθρο 3, παράγραφος 3 καθορίζει τη διαδικασία που πρέπει να ακολουθούν οι εντεταλμένοι υπάλληλοι για τη διοργάνωση των εργασιών και για τις σχέσεις με τις υπηρεσίες και, ενδεχομένως, με τους οφειλέτες που αφορά ο έλεγχος.

4. Η Επιτροπή προτείνει επίσης τη διεύρυνση της έννοιας του εντεταλμένου υπαλλήλου στους έκτακτους υπάλληλους και την πρόβλεψη ειδικών διατάξεων για τους αποσπασμένους εθνικούς εμπειρογνώμονες, τους υπαλλήλους άλλων κρατών μελών και εκείνους των εξωτερικών οργανισμών.

5. Το Συνέδριο διαπιστώνει ότι η επέκταση της έννοιας του εντεταλμένου υπαλλήλου ή εκείνου που μπορεί να συμμετέχει στους ελέγχους του προτείνεται από την Επιτροπή για να ληφθεί υπόψη η ανάγκη χρησιμοποίησης, ενδεχομένως, ειδικών ικανοτήτων ελέγχου. Για τους ίδιους λόγους, οι διατάξεις σχετικά με τη βοήθεια αποσπασμένων εθνικών εμπειρογνωμόνων, υπαλλήλων άλλων κρατών μελών και εξωτερικών οργανισμών θα πρέπει να εφαρμόζονται επίσης τόσο στους παραδοσιακούς ιδίους πόρους όσο και στους ιδίους πόρους ΦΠΑ και ΑΕΠ. Η πρόταση της Επιτροπής, με τον αποκλεισμό των τελευταίων αυτών ιδίων πόρων, εισάγει στην πράξη μια ανισότητα στο σύστημα ελέγχου των ιδίων πόρων.

6. Το Συνέδριο εφιστά επίσης την προσοχή στο γεγονός ότι ο συνδυασμός του άρθρου 8 του σχεδίου και του άρθρου 11, παράγραφος 2 του κανονισμού 1553/89 καθιστά το σύνολο της πρότασης κανονισμού εφαρμόσιμο στους πόρους ΦΠΑ. Έτσι καθιερώνεται μια αντίφαση όσον αφορά το πεδίο εφαρμογής αυτής της πρότασης κανονισμού, στον τομέα των πόρων ΦΠΑ, ανάλογα με το αν γίνεται αναφορά στο άρθρο 7 ή στο άρθρο 8.

7. Στο συνημμένο πίνακα το Συνέδριο παρουσιάζει την τροποποίηση και την παρατήρηση σχετικά με την πρόταση της Επιτροπής.

Η παρούσα γνωμοδότηση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 24ης Απριλίου 1997.

Για το Ελεγκτικό Συνέδριο

Bernhard FRIEDMANN

Πρόεδρος

ΓΝΩΜΟΔΟΤΗΣΗ ΤΟΥ ΕΛΕΓΚΤΙΚΟΥ ΣΥΝΕΔΡΙΟΥ ΣΧΕΤΙΚΑ ΜΕ ΤΗΝ ΠΡΟΤΑΣΗ ΚΑΝΟΝΙΣΜΟΥ ΓΙΑ ΤΙΣ ΕΞΟΥΣΙΕΣ ΚΑΙ ΥΠΟΧΡΕΩΣΕΙΣ ΤΩΝ ΥΠΑΛΛΗΛΩΝ ΤΩΝ ΕΝΤΕΤΑΛΜΕΝΩΝ ΑΠΟ ΤΗΝ ΕΠΙΤΡΟΠΗ

>ΘΕΣΗ ΠΗΝΑΚΑ>

(1) EE L 293 της 12. 11. 1994, σ. 9.

(2) EE L 155 της 7. 6. 1989, σ. 1.

(3) EEE L 175 της 13. 7. 1996, σ. 3.

(4) EE L 155 της 7. 6. 1989, σ. 9.

(5) EE L 20 της 24. 1. 1974, σ. 1.

(6) EE L 240 της 7. 10. 1995, σ. 12.

(7) EE C 95 της 24. 3. 1997 (97/C 95/06) COM(96) 717 τελικό α 96/0016/(CNS), σ. 33.